Skoleskibet totalrenoveret for 60 millioner kroner | TV 2 Lorry
Skoleskibet totalrenoveret for 60 millioner kroner
Nyt dæk, nyt maskineri og nyt navigationsudstyr. Hele Georg Stage har været skilt ad og samlet igen, og nu står det totalrenoverede skoleskib klar til brug.
03. jul 2018, kl. 07:36 Bemærk: Artiklen er mere end 30 dage gammel
Skoleskibet Georg Stage er blevet totalrenoveret helt ned til de allermindste detaljer.
Hele restaureringen, som også tæller moderne navigationsudstyr og toiletter med osmoseanlæg, har stået på i fire år og har kostet 60 millioner kroner.
- Nu har vi fået renoveret skibet, så vi har et skib, der er bedre, end da det var nyt i 1934. Det er verdens bedste skoleskib, siger en stolt Asser Amdisen, direktør for Georg Stage.
En helt ny epoke
Folkene bag Georg Stage kalder det en ny epoke i skoleskibets historie. Efter renoveringen er skibet nu gearet til at tage på togt to gange om året i stedet for kun en enkelt gang, sådan som det er i dag. På den måde kan skoleskibet også uddanne flere matroser, og det er der behov for, mener direktøren:
- Dels bakker Danske Rederier op om, at vi uddanner flere matroser, og dels fortæller de rederier, der aftager vores elever, at de har brug for flere folk lige nu. Hvis de ikke kan få danske søfolk, må de tage dem fra udlandet, og det, har jeg svært ved at forestille mig, skal være i nogens interesse.
Fra nyhedsudsendelsen den 2. juli
Ifølge Georg Stages hjemmeside har projektet været et af de største sejlskibsprojekter i Europa, og skibet har været helt skilt ad og samlet igen. Der er nyt dæk, næsten ny aptering og alt stål og maskineri er gennemgået og skiftet.
Den store renovering er støttet af blandt andet A.P. Møller og Hustru Chastine Mc-Kinney Møllers Fond til almene Formaal, Aktieselskabet Dampskibsselskabet Orient´s Fond og Augustinus Fonden.
Læs også Når en sailor går i land: Skoleskibet vender hjem